Lietuvos Respublikos Vyriausybė

nutarimas

DĖL KINO PROJEKTŲ VERTINIMO EKSPERTŲ DARBO APMOKĖJIMO TVARKOS APRAŠO PATVIRTINIMO

2018 m. birželio 6 d. Nr. 535

Vilnius

Vadovaudamasi Lietuvos Respublikos kino įstatymo 10 straipsnio 4 dalimi, Lietuvos Respublikos Vyriausybė nutaria:

Patvirtinti Kino projektų vertinimo ekspertų darbo apmokėjimo tvarkos aprašą (pridedama).

Ministras Pirmininkas	Saulius Skvernelis

Kultūros ministrė	Liana Ruokytė-Jonsson

PATVIRTINTA	Lietuvos Respublikos Vyriausybės	2018 m. birželio 6 d. nutarimu Nr. 535

KINO PROJEKTŲ VERTINIMO EKSPERTŲ

DARBO APMOKĖJIMO TVARKOS APRAŠAS

1. Kino projektų vertinimo ekspertų darbo apmokėjimo tvarkos aprašas (toliau – Aprašas) reglamentuoja kino projektų vertinimo ekspertų komisijų narių (toliau – ekspertai) teikiamų nematerialaus pobūdžio (intelektinių) paslaugų (toliau – paslaugos) apmokėjimą.

2. Paslaugas Lietuvos kino centras prie Kultūros ministerijos (toliau – Lietuvos kino centras) perka Lietuvos Respublikos viešųjų pirkimų įstatymo nustatyta tvarka.

3. Ekspertų teikiamos paslaugos apmokamos pagal atlygintinų paslaugų teikimo sutartis, kurias su ekspertais pasirašo Lietuvos kino centro direktorius arba jo įgaliotas atstovas.

4. Ekspertams už valandą mokamas 0,05 Lietuvos Respublikos Seimo patvirtinto atitinkamų metų pareiginės algos bazinio dydžio, kuris taikomas apskaičiuojant valstybės politikų, teisėjų, valstybės pareigūnų, valstybės tarnautojų ir valstybės bei savivaldybių biudžetinių įstaigų darbuotojų pareigines algas, atlygis, nesudėtingo kino projekto vertinimui skiriant 2 valandas, vidutinio sudėtingumo kino projektui – 3 valandas, sudėtingo kino projektui – 5 valandas. Kino projektų sudėtingumą nustato Lietuvos kino centro direktorius, atsižvelgdamas į kino projektų kategorijas, nustatytas Lietuvos Respublikos kino įstatymo 10 straipsnio 1 dalyje nustatyta tvarka bei kino projekto paraiškos ir jos priedų apimtį.

5. Už ekspertų suteiktas paslaugas ekspertams apmokama iš Lietuvos kino centrui skirtų valstybės biudžeto asignavimų du kartus per metus – einamųjų metų liepos ir gruodžio mėnesį – ne vėliau kaip iki atitinkamo mėnesio 15 dienos.

6. Ekspertui mokėtina atlygio suma pervedama į eksperto nurodytą sąskaitą per Lietuvos Respublikoje ar kitoje Europos Sąjungos valstybėje narėje ar Europos ekonominės erdvės valstybėje įregistruotas kredito įstaigas ar kitus mokėjimo paslaugų teikėjus.

__________________